FI Euroopan unionin virallinen lehti C 88/25

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2014/C 88/18

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”SALAME PIACENTINO”

EY-N:o: IT-PDO-0117-01104-08.04.2013

SMM ( ) SAN ( X )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus —  Maantieteellinen alue —  Alkuperätodisteet — ☒ Tuotantomenetelmä —  Yhteys maantieteelliseen alueeseen —  Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

Tuotteen kuvaus

— Poistetaan yhteenvedon kohdassa 4.2 (Tuotteen kuvaus) oleva virke, jossa viitataan tuoreen siankinkun käyttöön Salame Piacentinon tuotantoon. Kuvaus: Muutoksen tarkoituksena on korjata ristiriita EUVL:n C-sarjan numerossa 122 (11.5.2010, s.17) julkaistun yhteenvedon ja tuotantoeritelmän välillä. Tuotantoeritelmän 3 artiklassa kuvatuissa Salame Piacentinon tuotannon raaka-aineita koskevissa vaatimuksissa on aina määrätty italialaisen painavan sian ruhoista saatujen erilaisten palojen käytöstä viittaamatta erityisesti siankinkkuihin, kuten yhteenvedon perusteella voitaisiin päätellä.

Tuotantomenetelmä

— Muutos, jolla eritelmään lisätään nitriittien käyttö lainsäädännössä vahvistettuja määriä noudattaen, on tarpeen siksi, että yhdessä nitraattien kanssa ne takaavat tehokkaamman suojan taudinaiheuttajia ja hapettumisilmiöitä vastaan SAN-tuotteen ”Salame Piacentino” eri tuotantovaiheiden aikana.

— Suola-mausteseokseen ehdotetaan lisättäväksi muskottipähkinä, jotta olisi haluttaessa mahdollista käyttää myös vanhaa perinteistä valmistusohjetta.

— Muutoksella, jolla sallitaan käymisen käynnistävien valmisteiden käyttö, halutaan varmistaa käymisprosessin nopea käynnistyminen, joka on muuttunut yhä vaikeammaksi, koska nykyisten hygieniavaatimusten vuoksi ympäristössä ja laitteissa esiintyy entistä vähemmän mikrobikasvustoa.

— Otetaan käyttöön enimmäisläpimitta, jotta voidaan jatkuvasti varmistaa SAN-tuotteen ”Salame Piacentino” perinteisten tuotantovaatimusten noudattaminen. Salame Piacentino on perinteisesti pienikokoinen. Sen vuoksi on katsottu aiheelliseksi ottaa nimenomaisesti käyttöön enimmäisläpimittaa koskeva rajoitus, jotta eritelmän mukaisen kypsytysajan jälkeen saadaan tasaisesti ja oikein kypsynyt, perinteistä kokoa ihanteellisesti vastaava tuote. Lisäksi tuotteen enimmäisläpimitan vahvistamisen ansiosta voidaan varmistaa, ettei viipaloitavan tuotteen sallitun enimmäispainon nostaminen 2 kilogrammaan muuta millään tavoin itse tuotteen laatuominaisuuksia, vaan myös tällaisen tuotteen viipaleiden ulkonäkö ja yhtenäinen kypsyminen vastaavat kokonaisena kaupan pidettävän tuotteen ominaisuuksia.

— Viipaloitavaksi tarkoitetun tuotteen osalta sallitaan punotun joustavan verkon käyttö. Tällainen punos helpottaa viipalointia, koska verkko on helpompi poistaa ennen tuotteen viipaloimista.

— +10 prosentin sallitun poikkeaman lisääminen kypsytysympäristön suhteellisen kosteuden arvoihin parantaa osaltaan SAN-tuotteen laatua. Nykyisin on yhä enemmän kysyntää myös eritelmässä esitettyä vähimmäisaikaa pidempään kypsytetyille tuotteille. Tällaisissa tapauksissa on todettu, että pidempi kypsytysaika saattaa aiheuttaa ilman sisäänsuotautumista ja siitä johtuvaa tuotteen hapettumista, mikäli ympäristö ei ole sopivan kostea. Näistä syistä on aiheellista sallia enemmän joustoa kypsytystilan kosteusarvoihin.

— On katsottu tarpeelliseksi nostaa viipaloitavaksi tarkoitetun tuotteen sallittua enimmäispainoa tiettyjen jäännöspalojen syntymiseen liittyvien ongelmien poistamiseksi; tällaisia jäännöspaloja syntyy viipaloinnin yhteydessä sitä enemmän, mitä pienempi tuote on kyseessä.

— Vähimmäistuhkapitoisuuden arvon laskeminen 4 prosentista 1,5 prosenttiin vastaa sallitun suolapitoisuuden vähimmäistasoa, josta tuhkapitoisuus läheisesti riippuu; lisäksi se on johdonmukainen elintarvikkeiden suolapitoisuuden jatkuvan alenemissuuntauksen kanssa.

— Lopputuotteen pH-arvon laskeminen 5,4:stä 5,2:een on johdonmukaista, kun otetaan huomioon edellä kuvatulla muutoksella lisätty mahdollisuus käymisen käynnistävien valmisteiden käyttöön. pH-arvon vähimmäismuutos (0,2) ei vaikuta tuotteen laadullisiin tai aistinvaraisiin ominaisuuksiin.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”SALAME PIACENTINO”

EY-N:o: IT-PDO-0117-01104-08.04.2013

SMM ( ) SAN ( X )

1. Nimi

”Salame Piacentino”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2. Kuvaus 1 kohdassa nimetystä tuotteesta

Salame Piacentino kuuluu suolattuihin ja luonnollisesti raakakypsytettyihin tuotteisiin, jotka valmistetaan sian luonnonsuoleen ja on tarkoitettu kulutettaviksi raakoina. Salame Piacentinon valmistukseen käytetään vähärasvaista sianlihaa, johon lisätään 10–30 % ihraa. Lopputuote on lieriön muotoinen; leikatun viipaleen pinta on voimakkaan punainen, ja siinä esiintyy myös vaaleanpunertavan valkoisia rasvatäpliä. Aromi on tyypillinen, hyvin voimakas ja makeahko ja tuoksu makkaratuotteille ominainen.

3.3. Raaka-aineet (ainoastaan jalostetut tuotteet)

Salame Piacentino saadaan Emilia Romagnan ja Lombardian alueella syntyneistä, kasvatetuista ja teurastetuista sioista. Nimitykseen ”Salame Piacentino” sovelletaan asetuksen (EU) N:o 1151/2012 5 artiklan 3 kohdassa tarkoitettua poikkeusta.

3.4. Rehu (ainoastaan eläinperäiset tuotteet)

Rehun käyttöön ja rehuannoksen koostumukseen on sovellettava asiaa koskevia yksityiskohtaisia sääntöjä. Sikojen ravinto jakaantuu kahteen rehutyyppiin, ja se perustuu ensisijaisesti 3.3 kohdassa yksilöidyllä makroalueella tuotettuun viljaan. Keskimääräinen rehuannos koostuu pääosin maissimäskiin, jonka lisäksi siinä on ohraa, leseitä, soijaa ja kivennäisaineita. Juustonvalmistuksen sivutuotteet (hera, juustomassa ja piimä) saadaan suurimmaksi osaksi yksilöidyllä maantieteellisellä alueella sijaitsevista laitoksista.

3.5. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Salame Piacentinon tuotantovaiheiden (suolaus, makkaramassan sekoittaminen, täyttö, sitominen ja raakakypsytys) on tapahduttava 4 kohdassa yksilöidyllä alueella.

3.6. Viipaloimista, raastamista, pakkaamista jne. koskevat erityiset säännöt

Pakkaamisen, viipaloinnin ja paloittelun on tapahduttava yksinomaan 4 kohdassa mainitulla jalostusalueella nimetyn valvontaelimen läsnä ollessa. Tuotteen alkuperäisten erityisominaisuuksien säilymisen varmistamiseksi on tarpeen, että pakkaaminen, viipalointi ja paloittelu tapahtuvat maantieteellisellä tuotantoalueella ja että niistä vastaa asiantunteva henkilöstö. Kosketus ilman kanssa ja vailla tuotetta suojaavaa luonnonsuolta olevan tuotteen altistuminen vieraiden ulkopuolisten ympäristöolosuhteiden vaikutukselle saattaa aiheuttaa hapettumista ja siitä johtuvaa viipaleiden tai leikattavien palojen pinnan ruskistumista, vähärasvaisen osan tunnusomaisen voimakkaan punaisen värin haalistumista, rasvaisen osan eltaantumista ja siten aromin heikkenemistä.

3.7. Merkintöjä koskevat erityiset säännöt

Markkinoille saatettaessa tuotteessa on oltava merkintä ”Salame Piacentino”.

Nimitys ”Salame Piacentino” on merkittävä etikettiin selkein lähtemättömin kirjaimin, jotka erottuvat selvästi muista etiketissä olevista tiedoista, ja välittömästi nimityksen jäljessä on oltava maininta ”Denominazione di Origine Protetta” (suojattu alkuperänimitys).

Etiketissä ei saa olla mitään muita määritteitä, joita ei ole erikseen mainittu.

Nimiin, toiminimiin tai yksityisiin tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan, samoin sen sikatilan nimi, jolta tuotteen raaka-aine on peräisin.

4. Maantieteellisen alueen tarkka rajaus

Salame Piacentinon tuotantoalue käsittää kokonaisuudessaan Piacenzan maakunnan alle 900 metrin korkeudessa merenpinnasta sijaitsevat osat, joilla vallitsevat erityiset ilmasto-olosuhteet.

5. Yhteys maantieteelliseen alueeseen

5.1. Maantieteellisen alueen erityisyys

Piacenzan maakunnan maantieteelliselle alueelle keskittynyt Salame Piacentinon valmistus alkoi jo Rooman valtakunnan aikana, ja perinne on siirtynyt eteenpäin aikojen kuluessa.

Salame Piacentinon tuotantoalueen merkitys on sidoksissa tyypilliseen maatalouteen, jota harjoitetaan kaikkialla Po-joen tasangon alueella, jolta raaka-aine on peräisin (Emilia Romagna ja Lombardia). Karjatalouden kehittyminen raaka-aineen alkuperäalueella liittyy paikalliseen laajamittaiseen viljanviljelyyn ja pitkälle erikoistuneen meijeriteollisuuden jalostusmenetelmiin, jotka ovat myös edistäneet alueen suuntautumista sikatalouteen.

Piacenzan maakunnan paikallisten tuottajien keskuudessa on kehittynyt ja siirtynyt eteenpäin erityinen taito valikoida ja jalostaa vähärasvaista ja rasvaista lihaa. Lisäksi viileät runsasvetiset laaksot ja metsäiset kukkulat vaikuttavat suotuisasti kypsytystilojen olosuhteisiin.

5.2. Tuotteen erityisyys

Salame Piacentinon aromi on tyypillisesti makean voimakas, ja se kehittyy raakakypsytyksen aikana. Viipaleen vähärasvaisen osan pinta on voimakkaan punainen, ja siinä esiintyy myös vaaleanpunertavan valkoisia rasvatäpliä. Salame Piacentinon tuotantoon käytetty raaka-aine saadaan ominaisuuksiltaan tyypillisten italialaisten painavien sikojen ruhoista leikatuista asianmukaisesti puhdistetuista ja valikoiduista paloista.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Salame Piacentinon laatuominaisuudet riippuvat ympäristöolosuhteista sekä luonnollisista ja inhimillisistä tekijöistä. Erityisesti raaka-aineen ominaisuudet ovat tiiviisti sidoksissa rajattuun maantieteelliseen alkuperäalueeseen, jolla Salame Piacentinon tuotantoon käytettyjen lihapalojen laatuun ratkaisevasti vaikuttavat italialaisten painavien sikojen kasvatusmenetelmät ovat kehittyneet.

Myös Piacenzan maakunnan alueelle sijoittuva Salame Piacentinon tuotanto on yhteydessä paikallisiin toimijoihin, joille on aikojen myötä kehittynyt vähärasvaisten lihapalojen valitsemiseen ja niiden sekoittamiseen rasvan ja mausteiden kanssa liittyvää erityisosaamista. Tuottajien lihan jalostus- ja jauhamismenetelmiin sekä kypsytysvaiheiden hallintaan liittyvä tekninen asiantuntemus on niin ikään osoitus Salame Piacentinon ja sen tuotantoalueen välisestä yhteydestä.

Ympäristötekijät liittyvät läheisesti tuotantoalueen erityispiirteisiin ja etenkin sen ilmastoon, joka vaikuttaa ratkaisevasti lopputuotteen erityisominaisuuksiin edesauttamalla tuotteen kypsymisen onnistumista.

Raaka-aineen, tuotteen ja nimityksen muodostama kokonaisuus on sidoksissa kyseisen alueen sosiaalis-taloudelliseen kehitykseen, jonka erityispiirteitä ei ole löydettävissä muualta.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Eritelmän konsolidoitu teksti on saatavissa internetosoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan ministeriön www-sivuston etusivulle (http://www.politicheagricole.it), valitsemalla ensin ”Qualità e sicurezza” (oikealla ylhäällä) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Neuvoston asetuksella (EU) N:o 1151/2012.

(3) Neuvoston asetuksella (EU) N:o 1151/2012.

(4) Katso alaviite 3.